CELEX: 32012D0077
Language: sk
Date: 2012-02-09 00:00:00
Title: 2012/77/EÚ: Rozhodnutie Komisie z  9. februára 2012 o nezaradení flufenoxurónu pre výrobky typu 18 do prílohy I, IA alebo IB k smernici Európskeho parlamentu a Rady 98/8/ES o uvádzaní biocídnych výrobkov na trh [oznámené pod číslom K(2012) 621]  Text s významom pre EHP

11.2.2012   
            
            
               SK
            
            
               Úradný vestník Európskej únie
            
            
               L 38/47
            
         ROZHODNUTIE KOMISIE
   z 9. februára 2012
   o nezaradení flufenoxurónu pre výrobky typu 18 do prílohy I, IA alebo IB k smernici Európskeho parlamentu a Rady 98/8/ES o uvádzaní biocídnych výrobkov na trh
   [oznámené pod číslom K(2012) 621]
   (Text s významom pre EHP)
   (2012/77/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 16 ods. 2 druhý pododsek,
   keďže:
   
               (1)
            
            
               Nariadením Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (2) sa ustanovuje zoznam aktívnych látok, ktoré sa majú posúdiť na účely ich prípadného zaradenia do prílohy I, IA alebo IB k smernici 98/8/ES. Tento zoznam zahŕňa flufenoxurón.
            
         
               (2)
            
            
               Podľa nariadenia (ES) č. 1451/2007 sa flufenoxurón (CAS Nr 101463-69-8; EC Nr 417-680-3) posudzoval v súlade s článkom 11 ods. 2 smernice 98/8/ES na použitie vo výrobkoch typu 18, insekticídoch, akaricídoch a výrobkoch na ochranu proti iným článkonožcom, podľa prílohy V k uvedenej smernici.
            
         
               (3)
            
            
               Francúzsko bolo určené ako spravodajský členský štát a 17. marca 2009 predložilo Komisii v súlade s článkom 14 ods. 4 a ods. 6 nariadenia (ES) č. 1451/2007 správu príslušného orgánu spolu s odporúčaním.
            
         
               (4)
            
            
               Členské štáty a Komisia preskúmali správu zodpovedného orgánu. V súlade s článkom 15 ods. 4 nariadenia (ES) č. 1451/2007 sa výsledky preskúmania začlenili do hodnotiacej správy 22. septembra 2011 v rámci Stáleho výboru pre biocídne výrobky.
            
         
               (5)
            
            
               Z hodnotenia rizika používania uvedenej látky na životné prostredie, ktoré sa vykonalo prostredníctvom realistického prístupu, vyplýva, že predstavuje neprijateľný vplyv na vodné prostredie. Okrem toho vlastnosti flufenoxurónu ho činia perzistentným, bioakumulatívnym a toxickým a zároveň aj veľmi perzistentným a veľmi bioakumulatívnym na základe kritérií stanovených v prílohe XIII k nariadeniu Európskeho parlamentu a Rady (ES) č. 1907/2006 (3). Preto nie je vhodné zaradiť flufenoxurón na použitie vo výrobkoch typu 18 do príloh I, IA alebo IB k smernici 98/8/ES.
            
         
               (6)
            
            
               Dátum, odkedy by sa biocídne výrobky typu 18, ktoré obsahujú flufenoxurón, nemali ďalej uvádzať na trh, ako aj dátum nadobudnutia účinnosti tohto nariadenia by mali byť primerané a zohľadňovať výsledky hodnotenia rizika.
            
         
               (7)
            
            
               Opatrenia ustanovené v tomto rozhodnutí sú v súlade so stanoviskom Stáleho výboru pre biocídne výrobky,
            
         PRIJALA TOTO ROZHODNUTIE:
   Článok 1
   Flufenoxurón (CAS Nr 101463-69-8; EC Nr 417-680-3) sa nezaraďuje do príloh I, IA alebo IB k smernici 98/8/ES pre výrobky typu 18.
   Článok 2
   Na účely článku 4 ods. 2 nariadenia (ES) č. 1451/2007 sa biocídne výrobky typu 18, ktoré obsahujú flufenoxurón, prestanú uvádzať na trh s účinnosťou od 1. augusta 2012.
   Článok 3
   Toto rozhodnutie je určené členským štátom.
   
      V Bruseli 9. februára 2012
      
         
            Za Komisiu
         
         Janez POTOČNIK
         
            člen Komisie
         
      
   
   
      (1)  Ú. v. ES L 123, 24.4.1998, s. 1.
   
      (2)  Ú. v. EÚ L 325, 11.12.2007, s. 3.
   
      (3)  Ú. v. EÚ L 396, 30.12.2006, s. 1.